Timbroù Portugal

E 1853 e voe embannet timbroù-post kentañ Portugal, warno skeudenn ar rouanez Maria II, moullet gant Francisco de Borja Freire, bet anvet Engravour kentañ ""Casa da Moeda” ( = Ti ar Moneiz) e 1842. Dont a reas Portugal evel-se da vezañ ar 45vet bro oc’h embann timbroù-post.

Talvoud-gwerzh an timbroù embannet d'ar 1añ a viz Gouere 1853 a save da 5 ha 25 réis. An deiz war-lerc'h e voe embannet an timbr 100 réis, ha d'an 22 e voe lakaet an timbr 50 réis e gwerzh. Ar re gentañ eus ar bloaz 1853 a ginnige tresadenn penn ar rouanez a oa gwenn ha moullet war ur foñs livet. Bosek e oa ar poltred, un doare-ober timbroù boutin a voe dalc’het betek 1870 pa voe embannet poltred Pêr (Pedro) V ha Luís Iañ. Ne oa meneg ebet eus anv ar vro, ha dav e voe gortoz 1876 evit lenn Portugal Correio war an timbroù.


E 1894 e voe roet lañs d'ur rummad timbroù-lidañ kentañ en enor da 500vet deiz-ha-bloaz ar priñs Henrique de Avis (Herri ar Merdeer). Beajoù Vasco da Gama da India etre 1497 ha 1498 a roas abeg da embann ur rummad 8 timbr kaer e 1898.  Kavet e voent gant un alc’hwez nevez (“Africa” e-lec’h “Portugal”) e trevadennoù ar Stad.

E 1910 e tarzhas an dispac’h a lakaas un termen d’ar rouantelezh. Gant redi e voe graet gant timbroù kozh, hogen dreistmoullet gant  REPUBLICA. An timbroù "republikan" kentañ eo ar rummad Ceres, diwar anv an doueez Keres. Adembannet e voe meur a wech, betek 1930 pa voe ijinet timbroù-boutin nevez (Os Lusíadas e 1931 hag ar rummad Karavell  e 1943).



E-pad an dekvloaziadoù kentañ e voe lidet kalzig darvoudoù istor Portugal dre embann timbroù : 300vet deiz-ha bloaz an dizalc’hidigezh (1928), 700vet deiz-ha-bloaz marv Antonio Padova (1931), deiz-ha-bloaz an Dispac’h republican (1934), 100vet deiz-ha-bloaz an timbroù portugalek (1953)…

Skeudennaouet e voe ar c'hirri-nij evit ar wech kentañ e 1923, pa voe kaoz eus beaj Carlos Viegas, Gago Coutinho, ha Sacadura Cabral davet Amerika ar Su e 1922. Kouskoude, n’eus ket bet embannet biskoazh timbroù dre-nij gant Portugal.

E 1953 e teuas er-maez  ur rummad timbroù-boutin anavezet-mat anvet Siell ar roue Dinis. Adalek ar bloavezhioù 1960 e voe tapet ar c'hiz gant ar Postoù da embann muioc’h-mui a dimbroù. Kregiñ a reas Portugal da embann timbroù eus ar rummad “Europa” (C.E.P.T. e 1960.

D’ar 25 a viz Ebrel 1974 e c’hoarvezas un taol-dispac’h kaset da benn gant izili an arme (Dispac'h ar Jenofl. Frankizekaet e voe ar vro, ha savet ur renad politikel demokratel. Roet e voe ar frankiz d’ar pobloù trevadennet en Afrika (Angola, Mozambik, Ginea-Bissau…) ha Timor.

Liesseurt eo an timbroù embannet gant Postoù Portugal, o lakaat war-wel pinvidigezhoù ha sevenadur ar vro (ar rummad Azulejo etre 1981 ha 1985), an istor hag an arzoù (ar verdeerien, ar skrivagnerien, ar pesketa hengounel), ar savadurioù (kestell ar vro e 1986)…


 Enezegoù Azorez ha Madeira  
Implijet e voe timbroù Portugal dreistmoullet “Açores” war an enezeg etre 1868 ha 1932, ha timbroù Portugal hep an disterañ meneg betek 1980. Anavezet e voe tamm-ha-tamm dibarelezh an enezeg, un tiriad tramor eus Republik Portugal : timbroù gant an alc’hwez "AÇORES PORTUGAL" a veze moullet etre 1980 ha 1983, ar pezh a droas da "PORTUGAL AÇORES" goude 1983….

E Madeira ivez e vez embannet timbroù isipisial abaoe 1980.

 Pennadoù kar 
 Timbroù Madeira
 Timbroù Enezeg an Azorez

Rummad:Portugal
Portugal, Timbroù